लिलो दी जिंदड़ी बी इ’यै नेही द्रौड़ें च पलचोई दी ही। दपासी फसी दी ही बचैरी। जे किश बोल्लै ठाकै तां मुश्कल ते जे नेईं बोल्लै तां मुश्कल। मड़द दूआ ब्याह् ते झट्‌ट करी लैंदे न पर जे सोच्ची बचारियै नेईं चलन तां खज्जली परोआरै दी होई जंदी ऐ। जनानी दी ममता च बी लोक मातरेआं दा पछौरा गै तुपदे न। जे ओह् रस्तै पाने गित्तै लोआदै ई किश आक्खै तां लोक आखदे न जे खीर मातरेआ ऐ, इन्न कुत्थें सिद्‌धी बाह्‌नी ऐ ते जे ओह् चुप्प-गुम्म जैह्‌री घुट्‌ट पींदी र’वै तां गलांदे न न्हाड़े केह्‌ड़े डे’ल्ले जले दे न, लोआद बिगड़दी ते दिक्खा दी ऐ पर की ठाकै, न्हाड़े केह्‌ड़े अपने न। खीर मातरेआं ऐ। एह् ते घूंईं ऐ घूंईं।